[Foto’s] Tornado in Gauteng beskadig huiseFoto: @gerardjb1/Twitter Robert Mulaudzi, woordvoerder van die Johannesburgse nooddienste, het gesê drie huise se mure het omgeval en hul dakke het afgewaai. Minstens 47 huise is ook beskadig en een mens is beseer. Hy het gesê pogings is aan die gang om alternatiewe blyplek te kry vir die inwoners wat geraak word. Richard Funzela Ngobeni, burgemeesterskomiteelid vir ontwikkeling, het die omgewing Dinsdag besoek om die omvang van die skade te bepaal. Pres. Jacob Zuma het intussen Dinsdag in Alexandra besoek afgelê na verlede week se verwoestende storms, waartydens minstens vier mense dood is en die driejarige Everite Chauke deur die Jukskeirivier meegesleur is. Zuma het met Everite se ouers vergader en die soektog na haar gaan voort. Zuma het aan inwoners gesê die onmiddellike plan is om tydelike behuising te verskaf aan diegene wat geraak word, terwyl daar na die gebied om die rivier gekyk word om toekomstige probleme te verhoed. David Makhura, premier van Gauteng, het gesê minstens 4 900 mense is deur verlede week se kitsvloede geraak.